b'\n_START_ARTICLE_\nEugene O\'Neill\n_START_SECTION_\nDate biografice\n_START_PARAGRAPH_\nEugene Gladstone O\'Neill s-a n\xc4\x83scut la New York, \xc3\xaentr-unul din hotelurile de pe Broadway, fiu al actorului James O\'Neill, al c\xc4\x83rui rol \xc3\xaen Contele de Monte Cristo \xc3\xael f\xc4\x83cuse celebru \xc3\xaen \xc3\xaentreaga \xc8\x9bar\xc4\x83. Copil fiind, Eugene \xc8\x99i-a \xc3\xaenso\xc8\x9bit tat\xc4\x83l \xc3\xaen turnee, apoi a frecventat variate \xc8\x99coli \xc8\x99i \xc3\xaen 1906 a intrat la universitatea din Princeton, unde nu a r\xc4\x83mas dec\xc3\xa2t un an._NEWLINE_O experien\xc8\x9b\xc4\x83 de via\xc8\x9b\xc4\x83 deosebit de divers\xc4\x83 - a \xc3\xaencercat tot felul de meserii de la c\xc4\x83ut\xc4\x83tor de aur p\xc3\xa2n\xc4\x83 la reporter de ziar - s-a reflectat \xc3\xaen fondul dramatic din care au izvor\xc3\xa2t operele lui O\'Neill. \xc3\x8en peregrin\xc4\x83rile care l-au dus \xc3\xaen multe p\xc4\x83r\xc8\x9bi ale lumii, o atrac\xc8\x9bie constant\xc4\x83 a constituit-o marea \xc8\x99i via\xc8\x9ba chinuit\xc4\x83 a oamenilor ei._NEWLINE_\xc3\x8entre anii 1912 - 1913, O\'Neill a fost spitalizat \xc3\xaentr-un sanatoriu de tuberculo\xc8\x99i, unde a f\xc4\x83cut ample lecturi din literatura dramatic\xc4\x83, cu deosebire din Ibsen \xc8\x99i Strindberg. Momentul acesta a fost decisiv pentru orientarea sa ulterioar\xc4\x83. \xc3\x8en 1914 s-a \xc3\xaenscris la cursurile de dram\xc4\x83 ale profesorului George Pierce Baker de la Harvard, predate \xc3\xaen cadrul a\xc8\x99a-numitului "47 Workshop". Dup\xc4\x83 un an le-a p\xc4\x83r\xc4\x83sit pentru a se asocia trupei de arti\xc8\x99ti amatori "Provincetown Players"._NEWLINE_Aceast\xc4\x83 trup\xc4\x83 \xc3\xaei va juca prima pies\xc4\x83 \xc3\xaentr-un act Bound East for Cardiff (\xc3\x8embarcat pentru Cardiff), \xc8\x99i apoi mut\xc3\xa2ndu-\xc8\x99i sediul la New York, \xc3\xaen Greenwich Village, va prezenta \xc3\xaen continuare noile piese \xc3\xaentr-un act ale t\xc3\xa2n\xc4\x83rului dramaturg._NEWLINE_O\'Neill c\xc3\xa2\xc8\x99tig\xc4\x83 aten\xc8\x9bia criticii \xc8\x99i a publicului abia \xc3\xaen 1920 cu piesa Dincolo de orizont, care a marcat \xc3\xaenceputul unei noi ere \xc3\xaen teatrul american contemporan.'